Heti tarot előrejelzés ápr.13- 19. 

Fő kártya: 0., a Bolond
Energiák, amelyek visszahúznak: Érmék 5
Segítő hatások: Botok 3


Van az a pont az életben, amikor már nem tudsz tovább maradni ott, ahol vagy - még akkor sem, ha a következő lépés még teljesen ismeretlen számodra. 
A Bolond pontosan ezt az állapotot hozza el erre a hétre. Egy finom, de egyértelmű belső elmozdulást jelképez: egy rész benned jelentősen átalakul, és úgy érezheted, már nem ugyanaz vagy, aki eddig voltál. És ami eddig még „elment”, az most hirtelen szűknek, idegennek, vagy egyszerűen csak üresnek kezdhet érződni. 

Ez az energia nem a biztonságérzetről szól. Sokkal inkább arról a csendes, mégis határozott érzésről, hogy tovább kell mennünk, még ha kicsit félünk is. 
Nem biztos, hogy minden részletet tisztán látunk, és lehet, még nem minden körülmény adott. Ugyanakkor most az a legfőbb kérdés, merünk- e bízni az ösztöneinkben? 


Mi húz vissza? - Érmék 5

Miközben egy részed már lépne, egy másik még erősen kapaszkodik a jelenbe és a komfortzónádba. Az Érmék 5 – ös a hiányérzet és a veszteségek lapja - nemcsak anyagi értelemben, hanem érzelmi szempontból is. Ilyenkor könnyen érezheted úgy, hogy egy felelőtlen döntéssel sokat veszíthetsz, vagy egyszerűen nem érzed magad elég erősnek – esetleg a megfelelő időzítés miatt aggódsz. 

Feljöhetnek olyan gondolatok, mint:
„Mi lesz, ha nem sikerül?”
„Mi történik, ha egyedül maradok ebben.a helyzetben? ”
„Biztos, hogy most kell lépnem?”

Félelmeink és aggályaink most nagyon valóságosnak tűnhetnek, de ne hagyjuk, hogy teljesen ellepjenek és megbénítsanak bennünket. 


Mi segít, mi támogat? – Botok 3

A Botok 3 – as jövőbe tekintő lapja szerencsére erősen ellensúlyozza ezt az enyhe dermedtséget, pesszimizmust. Élénk vízióink, remek ötleteink lehetnek, melyek nem csupán illúziók vagy üres álmok. Bíznunk kell abban, hogy egy elérhető, kellemes jövő reális képe rajzolódik ki most bennünk, melynek hívását érdemes követnünk. A horizont még ködös, de az irány, amerre tekintünk, már megvan. 
A Botok 3 segít abban, hogy kilépj a szűkösségtudatból , és elkezdj végre pozitív  lehetőségekben gondolkodni. 


A hét legfontosabb felismerése

Ez a hét kívül nem hoz nagy drámákat – belül viszont annál erősebb átrendeződést indíthat el. A Bolond újrakezdésre és továbbhaladásra hív, ugrásra az ismeretlenbe. A hiányalapú gondolkodás még visszatarthat minket, de a Botok 3- as új jövőképet hozó energiái biztosítják számunkra a szükséges lökést.
Talán még nem érzed magad teljesen készen, és úgy véled, hiányzik valami – egy biztos pont, egy jel, egy kapaszkodó. De lehet, hogy először el kell indulnod az úton ahhoz, hogy ezek a jelzőtáblák láthatóvá váljanak. 


Mire számíthatunk a héten?

Szerelem és kapcsolatok
Érzelmileg egy igen érzékeny időszakot élhetünk meg, amikor könnyebben megérint minket a hiány vagy az elutasítottság érzése.
Az Érmék 5- ös miatt felerősödhet az a belső hang, ami azt kérdezi:
„Fontos vagyok én egyáltalán?” 
A Bolond viszont friss fuvallatokat hoz, új  lehetőségek, közös jövőkép formájában – de az is lehet, hogy a hozzáállásunk változik meg egy konkrét helyzettel kapcsolatban. Már nem a múlt sebeiből reagálunk, hanem a jelen pillanat talaján állva. 
A Botok 3 azt sugallja nekünk, hogy megéri mozdulni és nekivágni egy új, közös kalandnak. Ugyanakkor ha régóta úgy érezzük, meg vagyunk rekedve, ez a lapkombináció azt is sugallja: nem kell benne ragadnunk olyan helyzetekben, ahol állandó hiányérzettel küzdünk. 
Szingliknek új, játékosan induló kapcsolat lehetőségét mutatja, és ha nem csupán az egyedüllét és hiányérzet megszüntetése a cél , kellemes meglepetésekben lehet részük. 


Munka és pénzügyek

Az Érmék 5- ös ezen a területen egészen konkrét témaként is megjelenhet: anyagi bizonytalansággal küzdhetünk, vagy elönthet minket az érzés, hogy jóval több van bennünk - vagy többre lennénk érdemesek -,  mint amit most megélünk. Ez a felismerés frusztráló lehet , de egyben nagyon fontos jelzés is a tudatalattinkból. 
A Bolond lapja új irányt, víziót hoz számunkra: valami olyat, ami elsőre talán merész elképzelésnek tűnik, de legbelül érezzük, hogy közelebb visz önmagunkhoz. 
A Botok 3 abszolút megerősíti ezt: merjünk továbbhaladni, mert ez egy csodálatos, újfajta jövőkép felé vezet bennünket.



Lelki - spirituális üzenet

Ez a hét arról szól, hogy átírod a saját belső történetedet. A hiányérzetből a bizalomba, a félelemből a cselekvésbe vezető út nem mindig kényelmes, pláne, ha körülmények sem feltétlenül ideálisak. 
A Bolond azonban nem azért indul el, mert minden feltétel adott, hanem mert érzi, nem maradhat ott, ahol már nem lehet önmaga.
Ezen a héten nem a félelem lesz az erősebb benned - hanem a hívás a jövőd felé. 
